b'\n_START_ARTICLE_\nFromborko \xc5\xa0v\xc4\x8d. Mergel\xc4\x97s Marijos \xc4\x96mimo \xc4\xaf dang\xc5\xb3 ir \xc5\xa0v. Andriejaus arkikatedra bazilika\n_START_SECTION_\nIstorija\n_START_PARAGRAPH_\nPirmoji medin\xc4\x97 ba\xc5\xbeny\xc4\x8dia ant kalvos Fromborke buvo pastatyta 1288\xc2\xa0m. Jau tada ji tur\xc4\x97jo Ecclesia Warmiensis titul\xc4\x85, t. y. buvo svarbiausia vyskupijos ba\xc5\xbeny\xc4\x8dia. M\xc5\xabrin\xc4\x97je ba\xc5\xbeny\xc4\x8dioje kanauninku dirbo Mikalojus Kopernikas (1512\xe2\x80\x931516, 1522\xe2\x80\x931543), b\xc5\xabtent Fromborke para\xc5\xa1\xc4\x99s savo veikal\xc4\x85 Apie dangaus sfer\xc5\xb3 sukim\xc4\x85si. Netrukus po knygos i\xc5\xa1leidimo, 1543\xc2\xa0m., mir\xc4\x97 ir buvo \xc5\xa1ioje katedroje palaidotas, ta\xc4\x8diau jo kapas buvo rastas tik 2005\xc2\xa0m., k\xc4\x85 2008\xc2\xa0m. patvirtino mokslininkai, atlik\xc4\x99 genetinius tyrimus, lygindami palaik\xc5\xb3 plauko ir kaul\xc5\xb3 DNR su dviej\xc5\xb3 Koperniko plauk\xc5\xb3 DNR, kurie \xc5\xa1iuo metu yra saugomi Upsalos universitete._NEWLINE_Abiej\xc5\xb3 Taut\xc5\xb3 Respublikos ir \xc5\xa0vedijos kar\xc5\xb3 metu bei po j\xc5\xb3, nuo 1626 iki 1635 miest\xc4\x85 okupavo Gustavas II Adolfas, apipl\xc4\x97\xc5\xa1\xc4\x99s ba\xc5\xbeny\xc4\x8di\xc4\x85 ir i\xc5\xa1ve\xc5\xbe\xc4\x99s daug kult\xc5\xabrini\xc5\xb3 artefakt\xc5\xb3, tarp j\xc5\xb3 ir Koperniko rankra\xc5\xa1\xc4\x8dius, \xc4\xaf \xc5\xa0vedij\xc4\x85. Miestas bei katedra nukent\xc4\x97jo ir II pasaulinio karo metu. Pasibaigus karui, ba\xc5\xbeny\xc4\x8dia buvo kruop\xc5\xa1\xc4\x8diai atstatyta.\n_START_SECTION_\nVargonai\n_START_PARAGRAPH_\nSenus vargonus i\xc5\xa1ve\xc5\xbe\xc4\x97 \xc5\xa0vedai karo su ATR laikotarpiu. Varmijos kapitula u\xc5\xbesak\xc4\x97 naujus vargonus 1683\xc2\xa0m., kurie, pagaminti jau po met\xc5\xb3, ir dekoruoti dar po vieneri\xc5\xb3, tarnauja iki \xc5\xa1iol.'